# *KREDSINFORMATION*

# *APRIL 2019.*

***Kære alle***

***Jeg håber, I alle havde en god påskeferie og fik slappet lidt af. Lige om hjørnet venter fag/opgavefordelingen for kommende skoleår. I denne information vil der stå lidt om, hvad I skal være opmærksomme på.***

***Per Brinckmann***

***Formand Lejre Lærerforening***

Denne kredsinformation vil primært dreje sig om:

Rokering

Kommende skoleår

Røgfri fremtid 2030

Kredsens politiske arbejde

APV

Lærerkalender

**Rokering:**

Stillingssituationen er gjort op, og der er ingen lærere, som skal forflyttes. Det betyder, at rokeringsprocessen er afsluttet, og fag/opgavefordelingen kan begynde.

Der skal ansættes lærere og børnehaveklasseledere på flere skoler. Der bliver lavet et fælles stillingsopslag for Lejre Kommune. Det bliver slået op i løbet af maj måned.

**Kommende skoleår**

Planlægning af det kommende skoleår er i gang rundt om på skolerne. Vedtagelsen af folkeskolejusteringen vil naturligvis påvirke planlægningsarbejdet, da skoleugen for indskolingen fremover bliver 2 ¼ klokketime kortere.

I forbindelse med fag/opgavefordelingen skal I huske at få drøftet jeres opgaveportefølje for næste skoleår. Hold jer for øje, at der er balance mellem opgavemængde og den tid, I har til at løse opgaverne.

Det er vigtigt, at I får læst gennemgået jeres opgaveoversigt, inden I har jeres dialog med lederen. Tal evt. med TR eller AMR om jeres opgavemængde er passende.

**Røgfri fremtid 2030**

Lejre Kommune har indgået en partnerskabsaftale, om ”Røgfri Fremtid 2030”. Det betyder, at der bliver iværksat forskellige initiativer, som skal begrænse antallet af børn og unge mennesker, der begynder at ryge. Lejre Lærerforening har meddelt, at vi bakker op om initiativer, som kan reducere antallet af børn og unge, som begynder at ryge, samt initiativer som kan få rygere til at stoppe med at ryge.

Det er planen, at de første indsatser sættes i gang inden sommerferien. De indsatser, som vedrører børnene, bliver forankret i Center for Børn og Læring, og de indsatser, som vedrører medarbejderne, bliver forankret i Hovedudvalget.

**Kredsens politiske arbejde**

Kredsstyrelsen har besluttet at intensivere det politiske arbejde, og det har vi bl.a. gjort ved at holde flere møder med kommunalpolitikerne.

Det vi arbejder på, er at få tilført penge til kompetenceudvikling, samt at det specialiserede område i forbindelse med det kommende analysearbejde, ikke bliver besparet.

Vi har ligeledes haft flere møder med forvaltningen, hvor det er de samme temaer, vi drøfter.

**APV**

Lejre Kommune gennemfører APV i perioden 23. april til 9. maj. Det er vigtigt, at vi får en høj stemmeprocent. For at arbejdsmiljøgruppen får et nogenlunde retvisende billede af arbejdsmiljøet, er en høj deltagelse afgørende. Opnår de enkelte skoler en stemmeprocent på 100, giver centerchefen kage. Spørg din TR/AMR eller leder, om der er fastlagt en proces for afviklingen af APV-undersøgelsen. Det kunne være på et personalemøde, teammøde el. andet

**Lærerkalender**

Lærerkalenderen for næste skoleår er kommet. Hvis du gerne vil have kalenderen, skal du give besked hos din TR, som får dem udleveret på kredskontoret.

**Per Brinckmann**

**Formand**

**Hvis du skal på pension**

Når du går på pension, skal du selv gøre kredsen opmærksom på det, hvis du vil overføres til fraktion 4. Du kan sende kredskontoret en mail på 042@dlf.org eller ringe til Anne på kontoret mandag eller torsdag. Reduceringen af dit kontingent sker først, når du er overført og kan ikke laves med tilbagevirkende kraft. Kontingentet for pensionister udgør pt. 111 kr. pr. måned og opkræves helårligt.

**Sådan hjælper Danmarks Lærerforening i tilfælde af arbejdsskade.**

Arbejdsskader skal anmeldes hurtigst muligt.

Din arbejdsmiljørepræsentant kan hjælpe dig med at anmelde skaden til myndighederne, og Danmarks Lærerforening kan hjælpe med sagsbehandlingen

Det er vigtigt, at arbejdsskader anmeldes til rette myndigheder og indenfor givne frister. Vær opmærksom på, at du i sidste ende selv er ansvarlig for, at det sker. Er der praktiske problemer med anmeldelsen, kan du få hjælp af dinarbejdsmiljø- eller tillidsrepræsentant eller af din lokale lærerkreds. Foreningen centralt kan yde bistand, hvis du fører sag om erstatning.

Har du brug for at vide mere, kan du kontakte Lejre Lærerforening eller læse mere på foreningens hjemmeside.

**Sådan sender du sagen til Danmarks Lærerforening**

Når arbejdsskaden er anmeldt, kan du inddrage foreningen i sagen, hvis du ønsker det. For at inddrage foreningen skal du henvende dig til din lokale kreds, som kan rådgive dig om spørgsmål om anmeldelse til Arbejdsskadestyrelsen, behandlingsudgifter mm.

Den allerførste, som du skal kontakte er arbejdsmiljørepræsentanten, der ligger inde med de relevante papirer.